Гарсиласо де ла Вега
Гарсиласо де ла Вега () е испански поет, един от първите представители на Златния век на испанската литература.

Гарсиласо де ла Вега е роден през 1503 г. Той произлиза от видна благородническа фамилия и е един от приближените на Карл V, император на Свещената Римска империя и крал на Испания. Той участва във войните срещу османците и французите, в битките при Родос, Тунис, Павия и Виена. За службата си е обявен за рицар на Ордена на Сантяго.

През 1532 г. Гарсиласо де ла Вега изпада в немилост, след опит да ожени свой племенник за една от придворните дами на императрицата против волята на Карл V. Той е затворен за няколко месеца на остров по река Дунав, след което прекарва няколко години в Неапол. След като си възвръща благоразположението на императора, той отново воюва срещу французите. През 1536 г. е ранен при атаката на Льо Мюи и умира малко по-късно в Ница.

Гарсиласо де ла Вега започва да пише стихове под влиянието на приятеля си Хуан Боскан. Той е сред първите, въвели в испанската поезия модерните в Италия форми, повлиян от Франческо Петрарка, Джовани Бокачо и Джакопо Санацаро. Поезията на де ла Вега, по-малко от 60 стихотворения, е публикувана, заедно с работите на Хуан Боскан, през 1543 г. Тя играе важна роля при формирането на испанската поезия от следващия век.

Външни препратки 
  Страница за Гарсиласо де ла Вега

Вижте също 
 Инка Гарсиласо де ла Вега

Испански поети
Испански военни дейци
Починали в Ница